**Kannanotto Satakunnan kansanedustajille**

**Pohjois-Satakunnan metallialan ammatillinen neuvottelukunta (Sataedu Kankaanpää / Pohjois-Satakunnan Kehittämiskeskus Oy)**

 **Kone- ja metallialan koulutusnäkymistä ja toimialan toimintaedellytyksistä**

Pohjois-Satakunnassa seutukunnan kone- ja metallialan yrityksillä ja alueella alan ammatillista toisen asteen koulutusta tarjoavalla Sataedulla on pitkät perinteet toimialan kehittämistä sekä ennakointia ja tulevaisuuden suunnittelua koskien. Vuodesta 1999 lähtien seutukunnalla toimivat alan yritykset ja Sataedu ovat kokoontuneet 5-6 kertaa vuodessa Metallialan ammatillisen neuvottelukunnan merkeissä pohtimaan alan toimintaedellytyksiä.

Silloisen perustamisajatuksensa mukaisesti ”Metallialan ammatillisen neuvottelukunnan tehtävänä on ammatillisen osaamisen kohottaminen ja ammattitaitoisen työvoiman saannin turvaaminen kehittämällä yhteistoimintaa eri oppilaitosten ja yritysten välillä sekä tiedottaminen koulutuksen muutostarpeista yhteistyökumppaneille”.

Metallialan ammatillisena neuvottelukuntana haluamme tuoda esiin huolemme

1. metalli- sekä kone- ja laitevalmistusalan yritysten työvoimansaannin turvaamisesta tulevaisuudessa ja yleisemmin sekä
2. näiden alojen toiminta- ja kilpailukykyedellytyksistä Suomessa.

Tällä hetkellä erityisesti nuorten, mutta myös aikuisten hakeutuminen kone- ja metallialan ammatilliseen koulutukseen on erittäin vähäistä. Kun talouden nousu aikanaan toivottavasti koittaa, tämä tulee väistämättä näkymään alan työvoimapulana estäen toimialan ja yritysten kasvun. Mikäli nykyinen koulutusalan heikko kiinnostavuus jatkuu, uhkaa se rapauttaa kone- ja metallialan yritysten toimintaedellytyksiä Pohjois-Satakunnassa, Satakunnassa ja koko maassamme.

Toimialan oppilaitokset ja yritykset tekevät parhaansa alan kiinnostavuuden ja vetovoimaisuuden parantamiseksi opiskelemaan hakeutuvien nuorten ja aikuisten tai muutoinkin alalle hakeutuvien keskuudessa.

Toivomme myös valtiovallan kiinnittävän erityistä huomiota kone- ja metallialan tulevaisuuden turvaamiseen työvoiman saannin osalta ja voivan käynnistää valtakunnallisia toimenpiteitä alan koulutukseen hakeutumisen edistämiseksi.

Kankaanpäässä 5.9.2014,

Jouko Koivumäki Marko Rajamäki

puheenjohtaja sihteeri